
A tamási kistérség fejlesztési lehetőségeinek komplex vizsgálata

A tudományos diákköri pályamunkánk témája a komplex programmal segítendő leghátrányosabb helyzetű kistérségek közé sorolt Tamási kistérség adottságainak és fejlesztési alternatíváinak vizsgálata egy összetett mutatórendszer, valamint a kistérségi tervdokumentum elemzésének segítségével.
Kutatásunk célja olyan problémakörök feltárása volt, melyeket korábban, a fejlesztési dokumentum készítése során nem ismertek fel, nem azonosítottak. Mivel a legutolsó fejlesztési programot 2008-ban adták ki, célunk volt az említett terv naprakész javaslatokkal történő frissítése is, melyek figyelembe veszik az EU-csatlakozás óta bekövetkezett nagymérvű változásokat a gazdasági életben.
Kapott eredményeinket alapul véve olyan kitörési pontokat kerestünk, melyek egy-egy fejlesztési alternatívában ágyazva olyan lehetőségeket teremthetnek, amelyeknek köszönhetően egy életképesebb kistérség jöhetne létre.
Tanulmányunknak nem csak a kistérségi önkormányzatok, civil szervezetek, társulások és vállalkozások vehetik hasznát, hanem a régió más kistérségei, települései is, ha fejlesztési terveik és jövőképük elkészítéséhez hasonló komplex elemzési stratégiát vesznek alapul.
Pályamunkánk elkészítése során az előzetes ismertanyagunkra építve hipotéziseket fogalmaztunk meg, melyek a következők:
1. A Tamási kistérség fejlődési lehetőségei hosszútávon determinálva vannak, mert elérhetőség szempontjából hátrányos helyzetű, mivel két autópálya, az M6-os és az M7-es holtterében helyezkedik el.
2. A Tamási kistérség fejlesztési dokumentuma hiányos és jelentős hibákat tartalmaz.
3. A kistérség a mezőgazdasági jellegének elvesztése után nem volt képes újabb meghatározó jelentőségű arculatot kialakítani. Kutatásunkban a szakirodalom feldolgozását követően elvégeztük a helyzetfeltárást, hogy a lehető legteljesebb és legfrissebb képet kapjuk a Tamási kistérségről. Az ezt követő fejezetben ismertetjük az általunk használt adatbázist és módszertant, mely vizsgálatunk alapját képezi és a levont következtetés megértéséhez nélkülözhetetlen. Mindezek után bemutatásra kerültek a leginkább reálisnak tekinthető fejlesztési szcenáriók, az ezekre épülő hatásvizsgálatok és megfogalmaztuk kritikáinkat a létező fejlesztési tervvel kapcsolatosan, melyből levontuk következtetéseinket és javaslatokat tettünk egy lehetséges kitörési pont megalkotására.



